Gru-foto’s op onderwysdepartement se webwerf skok ná kuberaanvalFoto: Pixabay/JESHOOTS WAARSKUWING: Die inhoud van die berig kan sensitiewe lesers ontstel. Die departement van onderwys het Woensdagaand sy amptelike webwerf buite werking gestel nadat grusame foto’s van onthoofde lyke in ŉ kuberaanval op dié webwerf versprei is. Die departement het gesê die foto’s het gepaardgegaan met ŉ boodskap aan “die regering, die Amerikaners en die res van die wêreld”. Sommige van die gru-foto’s was dié van kinders. In ŉ verklaring het die departement gesê die boodskap van die aanvallers op die webwerf was ysingwekkend. “Aangeval deur Team System DZ. ŉ Boodskap aan die regering, die Amerikaners en die res van die wêreld. Is dit die menslikheid waarop julle aanspraak maak, of is lewe bloot nie ter sake vir Moslems nie? Moenie dink dat dié aksies teen Moslems net verby sal gaan of dat ons sal vergeet wat julle aan die Arabiese en Moslem-mense wêreldwyd gedoen het nie. Ek is lief vir die Islamitiese Staat (Isis).” Die departement het die kuberaanval ten sterkste veroordeel. “Ons veroordeel die gru-foto’s wat haat en geweld aanvuur. Ons het onmiddellike stappe gedoen om die beelde van die webwerf te verwyder en vas te stel hoe die webwerf aangeval is. Ons het ook reeds kontak gemaak met die Staatsinligting- en Tegnologieagentskap (Sita). “Ons doen intussen ŉ beroep op lede van die publiek om geduldig te wees aangesien die webwerf steeds af is hangende die ondersoek,” het die verklaring gelui. Geen nuwe inligting is in dié stadium bekend nie.